Ameerika Ühendriikide kosmoseagentuuri (NASA) marsikulguri Opportunity kogutud proovid näitavad, et Marss oli tõenäoliselt enamiku oma ajaloo vältel elu tekkeks liiga soolane.  NASA ekspertide kinnitusel oli Punase Planeedi kunagiste veekogude mineraalide kontsentratsioon sedavõrd kõrge, et see muutnuks eksistentsi praktiliselt võimatuks ka kõige vastupidavamatele mikroobidele.  Kaugetel aegadel vee poolt uhutud kivimite uurimine näitas, et Marsi veekogud olid ühtaegu nii happelised kui ka tulisoolased.  Harvardi ülikooli bioloog ja marsikulgurite teadusmeeskonna liige Andrew Knoll tunnistas, et leid sunnib hindama madalamaks tõenäosust, et Marsil võis kunagi tekkida  elu.  Bostonis toimival Ameerika Teadusarengu Ühingu (AAAS) aastakonverentsil esinedes märkis Knoll, et Marsil viimase nelja miljardi aasta vältel valitsenud tingimused olid elu tekkeks äärmiselt ebasobivad.  Ta selgitas, et meie naaberplaneedi vesi oli sedavõrd soolane, et seal suutnuks ellu jääda vaid käputäis Maal elavaid organisme ja sedagi vaid juhul, kui kõik muud tingimused oleks neile ideaalsed.  Samas tunnistas Knoll, et läbi on uuritud vaid imeväike  osa Marsist ning mõnes muus piirkonnas võisid tingimused elu tekkeks olla soodsamad.  NASA marsikulgurid Spirit ja Opportunity on nüüdseks Marssi uurinud juba enam kui 1400 päeva, kuigi esialgu oli nende missioon kavandatud vaid 90-päevaseks.  Spiritilt ja Opportunitylt peaks peagi Marsi uurimise teatepulga üle võtma praeguste plaanide kohaselt käesoleva aasta 25. mail Punasele Planeedile maanduv robotuurija Phoenix.  NASA uue põlvkonna marsikulgur Mars Science Laboratory peaks Marsi suunas teele asuma 2009. aastal ning sinna kohale jõudma 2010. aastal.    Vaata ka: